|  |  |
| --- | --- |
| Ordinært LSU-møde den 17. december 2021  kl. 09.15 – 11.00 – via Teams  Deltagere: Anne Mette Mørcke (AMM), Tina Bering Keiding (TBK) fra kl. 9.30, Berit Lassesen (BL), Christian Winther Bech (CWB), Bente Jønshøj (BJ), Hanne Kaiser (HAK).  Afbud: Stacey Cozart (SC). |  |

# Godkendelse af dagsorden

Dagsorden blev godkendt med følgende punkt under eventuelt: Timenorm i forbindelse med undervisning.

# Godkendelse af referat

Referatet fra mødet den 15. oktober 2021 blev godkendt.

# Udpegning af medarbejderrepræsentant (suppleant)

På grund af sygdom hos et af medarbejderrepræsentanterne, er Christian Winther Beck udpeget som medarbejderrepræsentant for perioden 15. december 2021 – 29. februar 2022.

# Flytte-APV

LSU drøftede rapporten og handleplanen udarbejdet af AMG.

Rapporten indeholder både en fysisk og en psykisk APV. Der er taget højde for, at der ikke er for meget overlap til den ”store” AU APV, som kommer i foråret 2022. Der er derfor taget udgangspunkt i AUs officielle anbefalinger vedr. flytteprocesser og organisatoriske forandringer og tilpasset en CED-kontekst. LSU gennemgik rapporten.

Den fysisk del er delt op i underpunkterne: støj, temperatur, belysning, rengøring og sikkerhedsprocedurer. Flere af løsningsforslag på ovenstående er sat i værk og der er sat tovholdere på.

Den psykiske del er delt op i underpunkterne: arbejdstrivsel, anerkendelse, samarbejde og kommunikation. Udfordringen her er samarbejde og fællesskab på tværs af afdelinger og synlighed omkring den strategiske retning for CED.

BL påpegede at AC-klubben fandt det påfaldende at stress ikke var nævnt i rapporten – hverken på centerniveau eller afdelingsniveau og efterlyste en analyse af årsagerne til den høje forekomst af stress. AC-klubben ser gerne at ledelsen påtager sig ansvaret for udredningsarbejdet og opfordrer til at dette foregår i tæt dialog med medarbejderne.

Ligeledes ønskes det, at ledelsen laver rammer for samarbejde mellem afdelingerne og de enkelte medarbejdere. Det er også vigtigt, at de overordnede rammer ikke er forskellige fra afdeling til afdeling. Endvidere efterspørges en snak om, hvad vores opgaver er i forhold til AU og fakulteterne.

AMM: Vi skal ikke underkende, at det har været en stresset perioden med sammenlægning, nedlukninger og flytning. Det drøftes naturligvis i centerledelsen. Derudover er LAMU kommet med et vigtigt bud på indsatser i sin skitse til en handleplan, som tages op først på afdelingsmøderne i januar og derefter på det fælles CED-møde i februar. Det er centerledelsens opgave at skabe gode rammer, men de gode rammer kan være forskellige fra afdeling til afdeling, når man har forskellige opgaver, der derfor skal løses forskelligt. CED har samlet til opgave at understøtte, at AU når sine strategiske mål for uddannelse. Inden for denne opgave har vi et stort handlingsrum, der forsat skal drøftes løbende med alle medarbejdere i 2022 både fælles og afdelingsvist.

# Lønforhandling 2022

LSU drøftede processen for lønforhandlingen 2022. Der var enighed om, at processen for 2021 kan bruges igen, dog med datoændringer til primo uge 10 samt udskiftning på AC-TR posten.

Endvidere drøftes lønkriterier for 2022. Der var enighed om, at der skal være få kriterier. AC-klubben vil komme med et oplæg til drøftelse. Lønkriterierne for 2022 meldes ud i januar, som er sidste frist inden ansøgningsproceduren. Det vil derfor blive indkaldt til ekstra LSU-møde i januar, hvor kun lønkriterierne er på dagsorden.

Der var ønsker fra medarbejderrepræsentanterne (B-siden), at der fremover skal være en tydeligere kommunikation med hensyn til tilbagemeldinger og begrundelse for tildeling og afslag. AMM oplyser, at hun selv sendte en mail om tildeling af tillæg til samtlige, der fik et tillæg sidste år. Begrundelserne var godkendt af alle involverede TR. Alle der fik afslag fik tilbud om en samtale med deres respektive funktionschef. Dette gentages i år.

# Økonomi 2022

Udsat til næste møde.

# Eventuelt

BL ønskede at timenormen i forbindelse med forberedelse til undervisning tages op. Pt. er der forskellige normer på tværs af afdelingerne. Ønsket er at der bliver en fælles norm på centret. AMM tager ønsket med på et CL-møde til drøftelse. Punktet tages op senere.

Anne Mette Mørcke Berit Lassesen

Centerleder Lektor

Formand Fungerende næstformand

/Bente Jønshøj

Afdelingsleder